  Виталий Пронин Тупаса улӥсь семьялы - шырчик кар но тэрымонКылем даурлэн 20-тӥ аръёсаз ай М. Булгаков писатель валалляз, улон интыен югдур «безобразие» шуыса. Та темалы со трос произведениоссэ сӥзиз. Писатель оске кадь: коммуналкаосын курадӟонъёс, бускельёсын керетонъёс, кырсь улон - огдырлы, ӝоген ваньмыз тупатскоз. Но произведениысь произведение со валаны кутске: номыр уз воштӥськы. «Квартирный вопрос испортил их...» - лэсьтэ со йылпумъян. Кин лыдӟиз «Мастер и Маргарита» книгаез, тодэ: Воланд улон инты понна ожмаськисьёслы пунэмзэ но уг берыкты...Даур ортчиз ни. Номыр уг воштӥськы. Сэрег понна адямиос азьвыл сямен ик ас туссэс ышто, матысь ӵыжы-выжыосынызы тушмон луо.Нырысетӥ учырЕлена Иже вуиз мурт шаерысь. Азьвыл распределение шуон вал ук ай: кытчы ыстӥзы - отчы ик мынӥськод. Тӥни озьы со татысь огаз заводэ уже интыяськиз, огъяулонние каръяськиз. Пинал мылкыд - юмал йӧлпыд - синмаськиз. Кытӥ-мар кӧто луиз. Пинал туганэзлы нокыӵе семья соку кулэ ӧй на вал, со чиптэм-чаптэм ышиз. Лена пи вордӥз. Пиналзэ огназ будэтӥсьлы сямен солы заводысь квартира висъязы. Кызьы ке но улӥз-вылӥз ни. Но туганэз сярысь малпанэзлэсь ӧз куштӥськылы, весь тодаз возиз. Оло яратэмысьтыз, оло - кин тодэ... Кӧня ке ар ортчыса, соос нош ваче вуизы, пумиськылыны кутскизы, выризы кӧня ке ӵош но улыны. Ӧз пќрмы, нош люкиськизы. Кышномурт ӧз сётӥськы, шуиз ас понназ: нокытчы уд пыры!Ортчизы аръёс, Елена ӟеч карт шедьтӥз, бай улыны кутскиз, пиез но пыд вылаз султӥз. Ваньмыз умой, но пинал дыръяз ӝожомытэм сюлэмзэ весь сюпсиз вуж туганэз сярысь малпан. Тодмоосыз пыр тодӥз, кытын-мар, кинэн улэ. Адӟылӥз: воргорон ӵем ӟамыръя, кӧсэктэм тусын ветлэ, больницаостӥ кыстаське... Сьӧраз ветлӥз шоро-куспо арлыдо нылкышно ог дас аресъем нылыныз. «Солэн меда яке кышноезлэн?» - керӟегъяськиз Лена. Дыр трос ик ӧз ортчы, мылкыдыз тупатскиз: тодӥз уго, ӵош улоно кышномуртэныз Виктор гожтӥськымтэ, нылыз но солэн ӧвӧл, кышноезлэн пирданэз. Со сярысь мадиз аслаз картэзлы. Мукетъёс вожасалзы, нош таиз «умой» шуиз.Умой вакыт вуиз Виктор кулэм бере: 45 аресказ пиосмуртэз инсульт шуккиз. Ватэмзы бӧрсьы кӧня ке толэзь ортчыса, Елена тапыр бызьылыны кутскиз. Вуж туганэзлэн кышноеныз пумиськылытэк но, наследство курыса, судэ вазиськиз. Нырысь-валысь ваньмыз паймизы: мар шуыса? Но Елена ваньзэ лач-лач валэктӥз, ӝӧк вылэ документъёс тыриз: Миша - Викторлэн пиез, со сярысь гожтэмын пияшлэн вордскем сярысь свидетельствояз, пинал дырысь эшъёсыз (адӟисьёс) веразы вашкала матысь кусыпъёссы сярысь... Нош мукет наследникъёсыз, законъя учконо ке, Викторлэн чик ӧвӧл! Анай-атаез ӧвӧл ни, сузэр-вынъёсыз ӧй вал, озьыен, черодын нырысетӥ сылэ мирошка пи! Мар пӧртэмез, улӥз-а со атаеныз, ӧз-а?Викторлэн кышноез судын бӧрдыса йыбыртъяз: мон соин дас ар ӵош улӥ, берло вить арзэ ялан висиз, утялтыса вози... Кытчы мон пиналын мыном, нокыӵе мукет улон интые ӧвӧл... Номыр ӧз юртты. Зэмлык - закон бордын.Елена ӧз возьдаськы. «Мон тыныд пунэмзэ берыктӥ!» - лулскиз со, вуж туганзэ тодаз вайыса.Кыкетӥ учырМаша ачиз пичи гуртысь. Ижын вуз карисьын ужа. Пинал йырыныз малпаськытэк, карттэк пинал вайиз. Но дыды солы улыны ӧз люкеты. Тусын-буйын синмаськымон бере, нылкышно ӧз улы туганъёстэк. Кытӥ-мар городысь карт но шедьтӥз. Ай эшшо кыӵе: квартираен, машинаен, анай-атайтэк (лыдӟы: люкетӥсьтэк)...Кӧня ке улыса, пинал картэз сямзэ возьматъяны кутскиз: ужысь шӧмаськыса бертылӥз, вожамъяськыса шимес керетон поттылӥз, кытӥ-отӥ кизэ но вуттылӥз. Маша чидалляз. Эшъёсыз, бӧрдыса пыктэм синъёссэ адӟыса, паймылӥзы: малы чидаськод, люкиськы. Тон пинал ай, чебер, мукетсэ шедьтод... Но Маша, люкиськем интые, кыкетӥ пинал вордыны дасяськиз. Семья югдурзэс тодӥсьёс, шузи шуыса, киынызы шонтӥзы. Но воксё шузи вылымтэ егит кышномурт.Кыкетӥ пиналзы вордскем бере картэз йӧнгес ӧз луы. Но егит кышномуртлэсь мылкыдзэ буйгатъяз анай капитал. 400 сюрс! Ачиз со, ар ӵоже ужаса но, сомында уз потты. Вылаз ик табере амал вань «собственник» луыны. Картэзлэсь ӟеч мылкыдзэ возьмаса, Маша туж сюлмо тусын семья улон-вылонзылэсь азьпалзэ тазьы кисьтӥз: дуное, та кык комнатаен квартирамы табере асьмелы ёркыт, нош сое паськытатыны луонлыкмы банкын тэк кылле... Андрей шумпотӥз, кышноез пегӟыны уг дасяськы, солэн уродъяськонъёсыз шоры но синзэ кыньыны дась шуыса. Ӝоген соос куинь комнатаен квартирае выжизы. Нош эшшо ӝыны ар улыса, нылкышно люкиськыны но квартиразэс люкыны ӵектӥз. Законъя: куинь люкетсэ солы, нылпиосын ук, одӥгзэ - Андрейлы. Мар со квартираысь одӥг доля, квадратэн вераса? Коммуналкаын яке огъяулонниын сэрег. Воргорон шузимиз: со шонер ӧвӧл, мынам аслам кык комнатаен квартирае вал, тынад - номырид но, табере кызьы-озьы? Мынӥз юрист доры. Соиз шуиз: законъя кузпалды шонер - маткапиталэз уже кутыку, паез семьяысь котькуд муртлы усьыны кулэ... Нош мар кароно вал?Улон интыя кодекс уг косы кузпалдэ аслад квартираяд одно прописать карыны, ас ваньбурдэ (со кузпалъяськытозь ке вал ини) вылаз гожтыны, кузьманы, люкыны...Куинетӥ учырРедакцие пыриз арлыдо воргорон, ачиз верамъя, 80 арессэ ортчемын. Визь-кенеш юа, юрттыны куре. Нырысетӥ мылкыд: оло, зэм юрттыны пӧрмытом? Секыт-а кулэ интые гожтэт ыстыны, юаны-вераны, дурбасьтыны. Но кӧня ке минут ортчыса, ачид понна кышканы кутскиськод: кызьы ке чидатсконо вал лек куаретытэк уллянлэсь. (Нялтас вераса, та пумиськон бере ик ваньмыз та учыръёс тодэ лыктӥзы но, оло, лыдӟисьёслы коть ӧжыт ке но юрттом шуыса, гожтоно кариськи).…Николай (зэмос нимыз мукет) семьяеныз улӥз-вылӥз шаерысьтымы одӥгаз бадӟым узыр гуртын, ӟеч ужын тыршиз. Пиез вордӥськиз. Но Алёшалы шудтэм адӟон гожтэмын вылэм: пичи дыръяз ик, суйзэ сӧсыртыса, ӧлексы кылиз, собере валантэм муген синтэм луиз... Пинал будӥз лымшор палась интернатын. Ассэ воргоронэз но улон кожъёс вуттӥзы сьӧрлось улосэ. Отын но со укыр ӧз курадӟы, ӟеч ужын ужаз, номырлы ӧз ёрмы, кышнозэ оло ватӥз, оло люкиськиз, мукетыз вылэ пыриз... Нош пиез, школазэ йылпумъяса, Удмурт шаере берытскиз, синтэмъёслы предприятие уже интыяськиз. Инкуазен обидем адямилы татын шуак удалтӥз - Алексейлы предприятиысь мукет ёрмисьёсын ӵош одӥг комнатаен квартира сётӥзы! Кыӵе шуд сярысь малпалоз на инвалид: валась кышномуртэз бордаз, улон югдурез ӟечомиз, кыштыр-кыштыр ужа, ваньмон дыръяз крезьгурен тунсыкъяське - ваньмыз огсыр. Атаез но тани ӵемгес куное вуылыны ӧдъяз. Зэм, одӥг полаз со пиезлы шуиз: милям областьын эмъяськыны туж секыт, дунтэк черодэз но туж кема витёно, трос уксё кисьтоно, нош Удмуртиын, шуо, данаклы лякытгес но йӧнгес. Но со понна татысь прописка кулэ... Мон ӧй люкетысал, араз одӥг пол гинэ толэзьлы-мар бертылысал, эмъяськысал но берен кошкысал. Ма, дорад ӧй но улысал, пырыны-потыны гинэ ке шат, мон больницаын кыллён вылысь озьы чакласько ук. Пи пумит ӧз кариськы, мар пӧртэмез, кытын эмъяськоз атай? Кун йӧнатэ ук.Озьы Коля агай кӧня ке ар бӧрсьысь бӧрсе, зэм но, Иже эмъяськыны вуылӥз. Асьме больницаосты али ке но туж ушъя. Но кылем арын солы кыӵе ке мукет «кыль» йӧтӥз (яке укыр трос законъёсты лыдӟыны кутскиз, яке выль кышнолэн колошаез улэ пачказ). Огполаз лыктэмаз пиезлы шуиз: ӝоген приватизация йылпумъяськоз, ойдо асьмеос документ люкалом... Пиез паймиз: мынам квартираме приватизировать кареме уг поты, собственник луи ке, кызьы мон, инвалид, сое тупатъялом-маралом, соку быдэсак аслыд кыл кутоно луоз ук.- Тон ке тон, а мон? - меӵкытӥз 80 аресъем песятай. - Мынам татын пропискае, озьыен, приватизацие пыриськыны, собственник луыны правое вань.- Малы со тыныд кулэ? Прописка курыкуд, шуид ук, улыны вылысь уг, эмъяськон понна гинэ дорад гожтӥсько. Тынад бускель улосын кышноед, коркаед вань... Монэ тон ӧд но утьы, интернатын будӥ...- Ну, кин тодэ... Тазалыкед ляб. Выжыямы шизофрениен курадӟисьёс но вал, тынад но тани одӥг-ог поталля, марысь мар ке, квартирадэ государстволы-а кельтод? Нош приватизировать каремзэ нокин таланы уз быгаты.- Атай, ма тон кык даур улыны малпаськод-а, мар-а?- Кык не кык, но мынам семьяе но вань ук...- Ярам, пиды соглаш луиз квартиразэ тӥледын ӵош приватизировать карыны, нош со улэ но улэ, кышноды ӟуре но ӟуре, соку мар кароды? - меӵак юасько визь-кенешлы пырем песятайлэсь. - Пайдэс куроды-а, мар-а, вузатыса люкыны кутскоды?- Ма сотэк сёровно квартира ышоз гинэ...Мар вераны могаса, мон шуи: вордэм пидылэсь пыдулзэ но таламды потэ ке, сётэ судэ...Нош песятай, нокыӵе кариськытэк, мыным эшшо одӥг пачка бумагаоссэ мыче: ма мон, пе, сётъяй ни, суд мыным отказ кариз. Верховной судэ мыноно ай тани, адрессэ вералэ вал...Ми сётӥм адрес. Но Верховной судлэсь вылӥгес но Суд вань, шуо...Наталья Вересова Теги: улонинты  